Predkladacia správa

Predkladaný materiál bol vypracovaný na základe  uznesenia vlády SR č. 1392/2002 zo dňa 18. 12. 2002.  Pri príprave Národnej stratégie na prevenciu a elimináciu násilia páchaného na ženách a v rodinách (ďalej „Stratégia“) sa podieľala Expertná skupina pre prevenciu násilia páchaného na ženách a v rodinách pri Rade vlády SR pre prevenciu kriminality, ktorú tvorili zástupcovia Úradu vlády SR,  Ministerstva práce, sociálnych vecí a rodiny SR, Ministerstva vnútra SR, Ministerstva spravodlivosti SR, Ministerstva školstva SR, Ministerstva zdravotníctva SR, Ministerstva kultúry SR, Generálnej prokuratúry SR. Na príprave návrhu stratégie sa podieľala aj expertná skupina vytvorená pri Odbore rovnosti príležitostí a antidiskriminácie MPSVR SR, ktorej podklady boli použité v prílohách stratégie.  
Základným východiskom Národnej stratégie na prevenciu a elimináciu násilia páchaného na ženách a v rodinách je  Programové vyhlásenie vlády SR, v ktorom sa vláda SR zaviazala pokračovať v presadzovaní zásady nediskriminácie a rovnakého zaobchádzania s mužmi a ženami v praktickom živote.
Z medzinárodného hľadiska tvoria hlavný rámec stratégie záväzky Slovenskej republiky, vyplývajúce z medzinárodných dohovorov prijatých OSN, základné dokumenty Európskej únie a Rady Európy, upravujúce a reflektujúce práva žien. Osobitne významnými sú v tejto súvislosti najmä Dohovor o odstránení všetkých foriem diskriminácie žien a Dohovor o právach dieťaťa. 
Základným cieľom stratégie je prostredníctvom aktívnych opatrení participujúcich subjektov prispieť k  eliminácii násilia páchaného na ženách a v rodinách tak, aby nikto nemusel čeliť porušovaniu svojich základných ľudských práv a všetci mohli žiť svoj život bezpečne, slobodne, dôstojne a bez akéhokoľvek ohrozenia.
Predkladaný návrh predstavuje základný rámec pre zahájenie efektívnych postupov v oblasti prevencie a eliminácie násilia páchaného na ženách a v rodinách. Tento materiál  analyzuje násilie páchané na ženách a násilie páchané v rodinách v širšom spoločenskom kontexte ako aj v kontexte medzinárodných dokumentov, načrtáva východiská riešenia uvedenej problematiky, definuje základné princípy, ciele a realizačné zásady stratégie. Stratégia špecifikuje násilie vo vzťahu k ženám, deťom, starším a zdravotne postihnutým osobám ako subjektom, ktoré sú najčastejšie vystavené hrozbe násilia v rodinách. Ďalej vymedzuje jednotlivé oblasti intervencie (oblasť trestnoprávna a občianskoprávna, oblasť poskytovania pomoci, oblasť prevencie a oblasť výskumu), v rámci ktorých sú formulované konkrétne operačné ciele, priority a zásadné opatrenia.       
Pre efektívne napĺňanie stratégie sa navrhuje rozpracovať  tieto zásadné opatrenia do konkrétnych úloh v rámci navrhovaného Národného akčného plánu na prevenciu a elimináciu násilia páchaného na ženách v zmysle vecnej kompetencie všetkých participujúcich rezortov. Konkrétna zodpovednosť za jednotlivé opatrenia bude v etape prípravy akčného plánu   prerokovaná s každým zainteresovaným subjektom. Gestorom akčného plánu  bude Ministerstvo práce, sociálnych vecí a rodiny SR. Realizácia stratégie v praxi prostredníctvom akčného plánu bude vyžadovať spoluprácu zainteresovaných subjektov ako i širokú účasť odbornej verejnosti. 
 Súčasťou predkladanej stratégie je aj návrh na riešenie prevencie a eliminácie násilia páchaného na ďalších členoch rodín - na deťoch, starších a zdravotne postihnutých ľuďoch. Problematika násilia páchaného na deťoch, starších a zdravotne postihnutých ľuďoch je rozpracovaná a riešená najmä prostredníctvom osobitných a špecificky zameraných materiálov vlády SR, najmä prostredníctvom Národného akčného plánu pre deti a v Národnom programe ochrany starších ľudí. Problematika násilia v rodinách sa premieta priamo alebo sprostredkovane i v zákone o rodine, zákone o sociálnoprávnej ochrane detí a o sociálnej prevencii, v návrhu zákona o sociálnych službách a  v pripravovanej úprave sociálnoprávnej ochrany dospelých.  
Návrh Stratégie bol predložený na medzirezortné pripomienkové konanie. Oslovených bolo 55 subjektov (21 štátna správa, 4 vedecko-výskumné inštitúcie,  30 MVO), z ktorých   stanovisko zaslalo 38 subjektov (20 štátna správa, 4 vedecko-výskumné inštitúcie a 14 MVO). Uplatnených bolo 52 pripomienok, z ktorých bolo úplne akceptovaných 45, 2 čiastočne akceptované a 5 z nich bolo neakceptovateľných. 
MPSVR SR uskutočnilo rozporové konanie na úrovni generálneho riaditeľa sekcie sociálnej inklúzie v dňoch 7. 10. 2004 s Ministerstvom hospodárstva SR, dňa  8. 10. 2004 s Ministerstvom spravodlivosti SR a Sekciou ľudských práv a menšín Úradu vlády SR. Zásadné pripomienky boli prerokované a na základe dohody a vysvetlenia stanovísk boli rozpory odstránené a pripomienky akceptované, zapracované resp. bolo od nich ustúpené. Neodstránený rozpor so Sekciou ľudských práv a menšín Úradu vlády SR bol predmetom ďalšieho rokovania na úrovni ministra práce, sociálnych vecí a rodiny SR a podpredsedu vlády a rozpor bol na základe dohody odstránený. 
Návrh Stratégie bol prerokovaný a vzatý na vedomie na zasadnutí Rady vlády pre prevenciu kriminality dňa  28. 9. 2004.
 Návrh Stratégie sa predkladá na rokovanie vlády SR s rozporom s hromadnou pripomienkou verejnosti, ktorá bola prerokovaná dňa 25. 10. 2004 na úrovni generálneho riaditeľa a zástupkýň verejnosti. Vyhlásenie o rozpore je súčasťou predkladaného materiálu.
Predkladaný materiál nezakladá finančné, ekonomické, environmentálne vplyvy ani vplyvy na zamestnanosť.